


Създава се нова стратегия на СИБ

През изминалата 2008г. СИБ работи по проект “Съюзът на инвалидите в България – модерна европейска организация – коректив и партньор на местната   администрация”.Финансиран по ОПАК, съфинансирана от Европейския съюз чрез Европейския социален фонд, проекта цели да се повиши капацитета на организацията и да се изгради Стратегия за развитието и до 2013. След 14 обучителни семинара проведени в цялата страна с участието на над 700 членове на СИБ и социологическо проучване проведено чрез 9 фокус-групи, поредния етап от проекта беше  семинар от 8 до 12 септември 2008 в гр. Приморско. В резултат на ефективната работа на 33-та участници в него се създаде Работен модел – Проект за стратегия на СИБ. Този модел е основата за подготвяната от екипа експерти Стратегия на СИБ до 2013 година. Творчески се прилагат и добрите практики на сродни организации от европейските страни. Участието в екипа на проф.Евгений Дайнов, д-р Румян Сечков, Мария Георгиева и Малгожата Бониковска /Полша/ е гаранция за постигане крайната цел на стратегията: всички хора с увреждания да могат да упражняват същата степен на избор, контрол и свобода върху своя живот, както и останалите граждани, като същевременно имат реалната възможност да се включват и участват активно в обществения живот.

В  проекта на Стратегията се казва, че “на хората с увреждания се гледа през призмата на медицинските и  социални грижи. При този подход, хората с увреждания се схващат като болни и затова – различни от своите съграждани, които нямат увреждания. Оттук следва неразбиране и подценяване на нуждите им. Резултатът е изолация на хората с увреждания и техните семейства. Необходима е цялостна промяна в мисленето – една същинска културна революция, която да премести проблемите на хората с увреждания от сферата на медицината и на грижите, към арената на обществените отношения и на човешките права. Ако обществото не може да посрещне интересите на хората с увреждания, то обществото е онова, което трябва да се промени.

Правото на хората с увреждания да живеят и се развиват интегрирани в обществото означава право на независим живот. Това от своя страна значи всички хора с уврежданияда могат да упражняват същата степен на избор, контрол и свобода както и останалите граждани – удома, на местоработата и като равноправни членове на обществото. Това означава, че помощта, от която хората с увреждания се нуждаят в различна степен, трябва да е основана върху техните разбирания, желания и стремежи.

 При “медицинския подход” към уврежданията става дума за грижа от разстояние, оказвана на пациенти от специалисти, определени от държавата – които самите нямат увреждания. При подхода “уврежданията са въпрос на права” става дума за интегриран подход, в който водещи са желанията и разбиранията на самите хора с увреждания. За да се осъществи този преход от единия подход към другия, особено внимание в Стратегията се обръща върху приемането на т.н. “социален модел” по въпроса с уврежданията.

 В настоящия момент хората с увреждания са уязвима група не защото са болни, а по дискриминационния спрямо тях начин, по който е организирано обществото , неговото управление и процесите на вземане на решения. По този повод в проекта на Стратегията се казва:”Нашето убеждение е, че за да се преодолеят тези и подобни дефицити е необходимо да се започне със стриктно, цялостно и устойчиво прилагане на Стандартните правила на Обединените нации – хората с увреждания би трябвало да бъдат представяни във всяка структура, в която се вземат задължителни и обществени решения и правят политики за неговото развитие”.

В момента проекта за Стратегия на СИБ е поставен на обсъждане от членовете си в структурите на Основните общински организации, които за Регион Плевен са 11. Екипът от експерти очаква критични бележки и предложения от съюзните членове, които да вземе впредвид при окончателния вариант на Стратегията.

Николинка Димитрова, участник в Приморско

Вече изписват лекарствата на хронично болните на три месеца

Лекарствата за хроничноболните пациенти ще бъдат изписвани веднъж на три месеца, информират от НЗОК. Така ще отпадне необходимостта от ежемесечни посещения при личния лекар за издаване на рецепта. Промените ще бъдат публикувани в „Държавен вестник” , но промяната реално ще стане факт от 1-ви април . За да се смени режима за изписване на лекарства, освен наредбата, трябва да се промени и целия софтуеър на аптеките, по който те се отчитат. Освен това и рецептите ще трябва да изглеждат по съвсем друг начин. Така че за да проработи системата са необходими два-три месеца. 

След влизането в сила на новата наредба, издадена  от министъра на здравеопазването, гражданите няма да са длъжни да си купят наведнъж цялото количество лекарства, необходимо за три месеца. С тримесечната рецепта медикаментите ще могат да се купуват  месец за месец или наведнъж, според желанието и финансовите възможности на пациента. С въвеждането на новия ред за изписване на лекарства ще намалеят опашките пред кабинетите и общопрактикуващите лекари, ще имат повече време за реални прегледи, диагностика и профилактика, казват от здравната каса.Предстои да излезе в „Държавен вестник” и наредбата за промените в профилактичните прегледи. Целта е да се формират реални рискови групи по основните социално значими заболявания. Личните лекари ще могат да правят профилактично и лабораторни изследвания, което до момента не беше регламентирано. Касата ще промени и пакета от задължителни изследвания при профилактика. Личните лекари ще могат да изписват изследвания и за холестерол, и триглицериди, ще наблюдават дългосрочно и всички хипертоници и прекарали инсулти. Тези промени ще освободят нуждата от направления. Въпреки това са предвидени още 500 хиляди направления отгоре. Освен това не е казано, че всяка  рецепта е със задължителен срок от 3 месеца, по преценка лекарят може да изпише медикамент и  за по-кратък срок, ако има нужда, т.е. ако терапията на пациента още не е напълно уточнена.  Промяната не важи за протоколите за скъпо лечение и техният срок ще остане 6 месеца. Всеки  пациент ще попълва анкетна карта, щом иде на профилактичен преглед при личния лекар. Тя ще  съдържа 30-ина въпроса, свързани с вредните навици, начина на живот и др. Ако се направи опростен профилактичен преглед то той ще включва изчисляване на индекса на телесната маса, оценка на  психичното състояние, изследване на урината, измерване на кръвното и кардиограма. За жените  е предвиден преглед на млечните жлези с опипване. Кръвна захар на гладно ще се измерва само  при наличие на рискови фактори като диабет в семейството, хипертония, холестерол над 5,5  милимола. Отменят се спорните задължения на джипитата да правят цитонамазки при жените и  теста за окултни кръвоизливи при всички над 31 г.

ОБЛЕКЧЕНИЯ И ПРЕФЕРЕНЦИИ ПО РАЗЛИЧНИ ЗАКОНИ

Съгласно чл. 25, ал. 2 от Закон за местните данъци и такси, за имот, който е основно жилище на лице с намалена работоспособност от 50 до 100 на сто, данъкът се дължи със75 на сто намаление.

Съгласно чл. 58, ал. 1 от същия закон, са освободени от заплащането на годишен данък, превозните средства- триколка или лек автомобил, собственост на лице с намалена работоспособност от 50 до 100 на сто, с обем на двигателя до 1800 куб.см и с мощност до 74 kW (100 к.с.).

Съгласно чл. 29, ал. 3 от Закона за облагане доходите на физическите лица, данъчната основа за облагане на доходите на лица с намалена работоспособност от 50 до 100 на сто се определя, като полученият облагаем доход се намалява с двойния размер на необлагаемия месечен, съответно годишен, минимум.

За дейностите , които подлежат на облагане с патентен данък, лицата с намалена работоспособност от 50 до 100 на сто ползват намаление на окончателния годишен (патентен) данък в размер 50 на сто.

Съгласно чл. 213, ал. 1 от Данъчно- осигурителен процесуален кодекс, не може да се насочва принудително изпълнение върху пенсията, когато тя е в размер до 250 лв. месечно.

Съгласно ал. 2 от същата разпоредба, не се допуска принудително изпълнение и върху:

1. обезщетенията по социалното осигуряване, включително за безработица;

2. социалните помощи, предоставяни от държавния или общинския бюджет;

3. сумите по дарение от физически и юридически лица, получени от лица с трайни увреждания с намалена работоспособност над 50 на сто и други категории лица в неравностойно социално положение;

Съгласно разпоредбите на Закона за здравното осигуряване, за сметка на републиканския бюджет, освен ако не са осигурени по друг ред, се осигуряват:

- гражданите, които отговарят на условията за получаване на месечни социални помощи и целеви помощи за отопление по реда на Закона за социално подпомагане, ако не са осигурени на друго основание, както и настанените в специализирани институции за социални услуги;

- военноинвалидите; инвалидите, пострадали при или по повод на отбраната на страната, по време на наборна военна служба, при природни бедствия и аварии; пострадалите при изпълнение на служебния си дълг служители на Министерството на вътрешните работи;

- родителите, осиновителите или съпрузите, които полагат грижи за инвалиди със загубена работоспособност над 90 на сто, които постоянно се нуждаят от чужда помощ;

Съгласно разпоредбите на Закон за държавните такси, от заплащане на държавни такси се освобождават:

- инвалидите, бременните и майките с деца до 6-годишна възраст, сираците в случаите на прехвърляне от едно учебно заведение в друго, от една специалност или форма на обучение в друга по здравословни причини, установени със заключение на медицинска комисия;

- страните по производствата по чл. 14б от Закона за социално подпомагане.

Съгласно чл. 68, ал. 3 от Закона за висшето образование, инвалиди с трайни увреждания и намалена работоспособност 70 и над 70 на сто и военноинвалиди, се приемат при облекчени условия и по ред, определени с правилника за дейността на висшето училище, ако са участвали успешно в конкурсните изпити.

В правилниците на висшето училище, студентите, докторантите и специализантите - сираци, слепи, глухи, инвалиди с трайни увреждания и намалена работоспособност 70 и над 70 на сто, военноинвалиди и лица, отглеждани до пълнолетието си в домове за отглеждане на деца, лишени от родителска грижа, майки с деца до 6-годишна възраст и диспансеризираните, се предвиждат специални облекчения за обучението им.

Съгласно чл. 95, ал. 5 е предвидено освобождаване от такси за обучение в държавните висши училища на лица с трайни увреждания и намалена работоспособност 70 и над 70 на сто и военноинвалиди.

От 01.01.2007 год., отпадат облекченията, които съществуваха до настоящия момент при внос на автомобил от инвалид. След присъединяването ни към Европейския съюз, при внос на автомобил с произход от Европейския съюз, не се внасят мита и ДДС.

Местят службата за социално осигуряване  

Хората, които посещават НОИ, ще усетят само косвено започналото преместване. По етажите и на партера в момента могат да се видят колички, пълни с папки и документи, свързани със социалното осигуряване  

Започна преместването на НОИ – Плевен. Социалната служба напуска сградата на „Агропласмент и търговия" /ОАПС/, където бе под наем. Тя отива в бившия хотел Плевен – сега „Мания тауър”. 

Там дирекцията, известна като РУСО /Регионално управление „Социално осигуряване”/, е закупила четири етажа и за три месеца те трябва да бъдат населени със специалисти, с техника, с папки и документи. 

Започнахме първо с пренасянето на архива, с който в момента не се работи текущо, каза Галина Станимирова, шеф на плевенската дирекция на НОИ. Действащият ни все още  договор с „Агропласмент и търговия” изтича в края на март, с възможност за удължаване при непредвидени екстремни ситуации не повече от месец. 

Аз лично се надявам, че на 1 април, не на шега, вече ще сме готови да плиснем менчето, да осветим новата си къща и да посрещнем първите си посетители. По предварителни изчисления обемът само на книжнината, която трябва да се прехвърли от едното място на другото – на разстояние не повече от 300 метра, е зашеметяващ. 

Според Станимирова, ако папките и делата се подредят една до друга - ще се проточат на 2 350 линейни метра, или близо 2 километра и половина. Графикът за ”великото преселение” е направен така, че посетителите да не го усетят – спиране на посещенията няма да има нито за момент. Това може да се случи само в последните два-три дни, когато ще се оборудва новото сървърно помещение. 

От 8 до 10 етаж ще работят специалистите, има и цял етаж за архива. Но тъй като повече от посетителите в социалната институция са предимно възрастни - пенсионери или кандидат-пенсионери, инвалиди и т.н., те няма да бъдат разкарвани по етажите. 

На приземния етаж в сградата ще бъде организирана приемна с асансьор и удобен подстъп за трудноподвижни хора.   

Посоки

В Плевен опера ще има, ще отвори врати и постоянна експозиция на Гена Димитрова
В средата на месец февруари 2009 г. стартира процедурата за обявяване на нов конкурс за идеен проект за Плевенска опера. Това каза пред журналисти кметът Найден Зеленогорски. Вече има два  екипа, които работят по концепцията, обясни градоначалникът. 

В края на февруари Община Плевен ще има яснота по бюджета си, с който ще бъде подкрепена идеята, допълни Зеленогорски. По думите му, след като бъде избран, проектът ще бъде представен за одобрение пред Министерството на културата, от където се очаква половината финансиране. 

Аз съм инат, опера в Плевен ще има, категоричен беше кметът, който обясни, че операта е един скъп проект, но си заслужава, за да се възстанови равновесието между чалгата и класиката. 

Зеленогорски допълни, че все още има идея и за построяването на сграда за Плевенската опера. Това обаче ще стане едва след възстановяването на самата опера. До изработването на архитектурен проект, представленията ще бъдат в Драматичния театър. Идеята за строителството на нова сграда за операта е то да бъде финансирано по проект от европейските фондове. 

Плевенският градоначалник обяви и старта на изграждането на историческа зала, посветена на голямата оперна прима Гена Димитрова. Залата ще представлява една уникална постоянна експозиция, представяща живота и творчеството на Гена Димитрова и в нея ще могат да се изпълняват концерти. 

Традиции. Св. Трифон е мъченик, светец-лечител, който през 248 г. сл. Хр., при царуването на император Деций Траян бил посечен с меч. Роден в Малоазийската провинция Фригия, гр. Апамия, той произхожда от област, която се смята за една от прародините на лозата и виното.

Едва на 17 години си спечелва голяма слава, като излекува дъщерята на римския император Гордиан III. Но наследникът на Гордиан - Деций Траян, се оказва непримирим враг на християнското учение. Той заповядва всички по-тачени светци да бъдат изправени пред съд. Сред тях е и Трифон, който не пожелава да се отрече от вярата си и загива като мъченик.

Свети Трифон се счита за пазач на лозята и празникът е в негова чест.

 Ритуали. Празнуват не само лозарите, но и градинарите и кръчмарите. Рано сутринта стопанката омесва хляб — пресен или квасник. Освен това сготвя и кокошка, която по традиция се пълни с ориз или булгур. Кокошката се вари цяла, а след това се припича на саджак. В нова вълнена торба се слага питата, кокошката и бъклица с вино. С такива торби на рамо мъжете отиват на лозето. Там се прекръстват, вземат косерите и от три главини всеки отрязва по три пръчки. След това отново се прекръстват и поливат с донесеното вино лозите. Този ритуал се нарича „зарязване“. След това всички се събират и избират „царя на лозята“. Едва тогава започва общо угощение. „Царят“ е окичен с венец от лозови пръчки, който носи на главата си, и с друг венец, който слага през раменете си. Той сяда на колесар. Лозарите теглят колесаря и под звуците на гайди, гъдулки и тъпан се отправят към селото или града. Там спират пред всяка къща. Домакинята на дома изнася вино в бял котел, дава най-напред на царя да пие, след което черпи и хората от свитата му. Останалото вино в котела се плисва върху царя и се изрича благословията: „Хайде, нека е берекет! Да прелива през праговете!“. Царят отговаря на благословията с „Амин“. След като стигне до своя дом, царят се преоблича с нови дрехи и, окичен с венците на главата и през раменете си, той сяда на дълга трапеза да посрещне хора от цялото село. Затова за цар на този празник се избира заможен човек. Следващите два дни, наречени във фолклора „трифунци“, се почитат за предпазване от вълци. Тогава жените не режат с ножици, за да не се разтваря устата на вълка, не плетат, не предат и не шият. Приготвят обреден хляб и след като раздадат от него на съседите, слагат залъци от хляба в кърмата на животните — за предпазване и на добитъка, и на хората от вълците.

Ден на влюбените. Свети Валентин е католически празник, който се празнува на 14 февруари. На тази дата влюбените изразяват любовта си един към друг, като изпращат поздравителни картички, бонбони или правят дарения на организации анонимно. Обичайно е да се подаряват цветя на Свети Валентин. Името на празника идва от един от двамата християнски мъченици, наречени Валентин, живели през трети век. Първоначално стар римокатолически празник, той започва да се свързва с романтичната любов през Средновековието.

На този ден още през 14 век започва да става традиция да се разменят любовни послания под формата на т. нар. валентинки. Съвременните символи на любовта сега са сърцето и образа на крилатия Купидон. През 19 век ръчно написаните послания биват заменени от масово произвежданите готови картички. АПК (Асоциацията за поздравителни картички) е изчислила, че всяка година се изпращат 1 милиард поздравителни картички, като така изостават по масовост само от коледните картички. Асоциацията също е изчислила, че жените купуват около 85% от всички валентинки.

През втората половина на 20 век в САЩ и други места по света установената практика на размяна на картички се разширява и се въвежда раздаването на подаръци, като при хетеросексуалните двойки това се прави обикновено от мъжа. Най-популярните подаръци са рози и шоколад. През 80-те, диамантената индустрия започва да насърчава Св. Валентин в неговото ориентиране към подаряване на бижута без примеси.

Когато двама влюбени вечерят на Св. Валентин, тяхната връзка често се счита за сериозна.

